**Handlingsplan for Foreningen Grunnloven § 112 i 2020, behandlet på årsmøtet 23. januar 2020.**

Foreningen Grunnloven § 112 skal fremme etterlevelse av Grunnloven § 112. Foreningen skal være et møtepunkt mellom miljøbevegelsen og juridiske miljøer som er engasjert i miljø- og klimajuss, og skal stimulere til diskusjoner og samarbeid. Foreningen skal samle kunnskap om hvilke forpliktelser Grunnloven § 112 innebærer, og bidra til å utvikle tenkningen om hvordan bestemmelsen kan anvendes i praksis overfor politikere og forvaltning.

Foreningen vil i 2020 ha særlig fokus på følgende:

- for det tilfellet Klimasøksmål Arktis blir gjenstand for ankebehandling i Høyesterett, vil foreningen videreføre sine oppgaver knyttet til søksmålet, herunder administrering og regnskapsføring av innsamlede midler til dette formålet.

- fremme og skape oppmerksomhet om Grunnlovens miljøbestemmelse i forbindelse med eventuell ankesak for Høyesterett; dette bør skje i samarbeid med andre organisasjoner.

- bidra i den offentlige debatten og engasjementet mot leting og utvinning av olje i sårbare områder, med særlig fokus på nordområdene, herunder å fasilitere en diskusjon om veien videre etter en endelig avgjørelse på Klimasøksmålet.

- fortsette arbeidet med en miljøklagenemd i samarbeid med relevante miljøer og organisasjoner. Foreningen vil bidra til å løfte saken på den politiske dagsorden, og arbeide opp mot partienes programarbeid for å få miljøklagenemnd inn i stortingsvalgprogrammene.

- bidra til internasjonal informasjonsutveksling og samarbeid med relevante organisasjoner og akademiske miljøer.

- øke medlemstallet med minst to organisasjoner.